cyanic-selkie/wikianc huggingface dataset:
Sherlock (τηλεοπτική σειρά)
Πρώτος κύκλος (2010)
Το πρώτο επεισόδιο, «A Study in Pink», το οποίο είναι ελαφρώς βασισμένο στο πρώτο μυθιστόρημα με πρωταγωνιστή τον Σέρλοκ Χολμς, Σπουδή στο Κόκκινο, γράφτηκε από τον Μόφατ και σκηνοθετήθηκε από τον Πολ ΜακΓκουίγκαν. Σε αυτό γίνεται η γνωριμία του Σέρλοκ με τον Τζον και η μετακόμιση του δεύτερου στο διαμέρισμα του πρώτου στη Μπέικερ Στριτ στο Λονδίνο. Στη συνέχεια, διερευνούν μια σειρά θανάτων, οι οποίοι πιστεύεται πως είναι αυτοκτονίες. Ο Μάικροφτ Χολμς, ο μεγαλύτερος αδελφός του Σέρλοκ τον οποίο υποδύεται ο Μαρκ Γκέιτις, κάνει την πρώτη του εμφάνιση στη σειρά. Το επεισόδιο μεταδόθηκε για πρώτη φορά στις 25 Ιουλίου 2010, ταυτόχρονα σε BBC One και BBC HD.
Το δεύτερο επεισόδιο, «The Blind Banker», μεταδόθηκε για πρώτη φορά την 1η Αυγούστου 2010. Γράφτηκε από τον Στήβεν Τόμπσον και σκηνοθετήθηκε από τον Έιρος Λιν. Σε αυτό, ο Χολμς προσλαμβάνεται από έναν παλιό του γνώριμο από το πανεπιστήμιο, για να διερευνήσει μια μυστήρια διάρρηξη σε μια τράπεζα στο Σίτι του Λονδίνου.
Ο πρώτος κύκλος ολοκληρώνεται με το επεισόδιο «The Great Game», το οποίο μεταδόθηκε για πρώτη φορά στις 8 Αυγούστου 2010, γράφτηκε από τον Γκέιτις και σκηνοθετήθηκε από τον ΜακΓκουίγκαν. Σε αυτό εμφανίζεται για πρώτη φορά η νέμεσις του Σέρλοκ, Τζέιμς Μοριάρτι (Άντριου Σκοτ), ο οποίος δίνει προθεσμία στον Χολμς να λύσει μια σειρά υποθέσεων, οι οποίες φαίνεται να μην συνδέονται μεταξύ τους. Το επεισόδιο τελειώνει με μια δραματική σκηνή, όπου η αναμέτρηση του Σέρλοκ με τον Μοριάρτι περιλαμβάνει ένα γιλέκο-βόμβα, το οποίο φορούσε λίγα λεπτά νωρίτερα ο Τζον.
Δεύτερος κύκλος (2012)
thumb|Η ανάλυση της ψεύτικης αυτοκτονίας του Σέρλοκ από την οροφή του νοσοκομείου Σαιντ Μπαρθόλομιου (St Bartholomew) στο Λονδίνο προσέλκυσε συζητήσεις στα κοινωνικά δίκτυα και τις εφημερίδες.
Μετά την υψηλή τηλεθέαση του επεισοδίου «A Study in Pink», το BBC ήταν πρόθυμο να παράγει περισσότερα επεισόδια. Στις 10 Αυγούστου 2010, επιβεβαιώθηκε πως το Sherlock είχε ανανεωθεί για δεύτερο κύκλο επεισοδίων. Στην συνέλευση του 2011, ο Γκέιτις επιβεβαίωσε το ποιες ιστορίες θα προσαρμόζονταν και πως οι σεναριογράφοι από τον πρώτο κύκλο θα επέστρεφαν για να γράψουν από ένα επεισόδιο του δεύτερου κύκλου ο καθένας. Αναγνωρίζοντας πως οι ιστορίες A Scandal in Bohemia, The Hound of the Baskervilles και The Final Problem είναι ανάμεσα στις πιο γνωστές του Χολμς, ο Γκέιτις εξήγησε: «Ξέραμε πως μετά την επιτυχία που σημείωσε ο πρώτος κύκλος, ήταν φυσικό επακόλουθο να προσαρμόσουμε τρεις από τις πιο διάσημες [ιστορίες]. [...] Υπάρχει το ερώτημα του πώς να κλείσεις τον κύκλο με μια δραματική τελική σκηνή και έπειτα, τα θεματικά πράγματα των τριών ιστοριών, το πού προσπαθούσαμε να φτάσουμε, και το πώς θα προχωρήσει λίγο παραπάνω η σχέση ανάμεσα στον Σέρλοκ και τον Τζον. Δεν μπορείς απλά να πας πίσω στο: 'Δεν έχεις αισθήματα'. 'Δεν με νοιάζει'. Πρέπει να προχωρήσεις κάπου και να βεβαιωθείς πως και οι υπόλοιποι χαρακτήρες έχουν κάπως το δικό τους ταξίδι».
Ο δεύτερος κύκλος τριών 90λεπτων επεισοδίων ήταν αρχικά προγραμματισμένος να μεταδοθεί προς το τέλος του 2011, αλλά καθυστέρησε μέχρι τις αρχές Ιανουαρίου 2012. Ολοκληρώθηκε με το επεισόδιο «The Reichenbach Fall». Ο Μόφατ ένιωσε πως εκείνος και ο συνδημιουργός Γκέιτις είχαν ξεπεράσει τον Κόναν Ντόυλ με τη δική τους εκδοχή της πτώσης του Χολμς και πρόσθεσε πως, σε αυτή την πολυσυζητημένη σκηνή, υπήρχε «ένα στοιχείο που κανένας δεν πρόσεξε».
Τρίτος κύκλος (2014)
Μετά το τέλος του τελευταίου επεισοδίου του δεύτερου κύκλου, τόσο ο Μόφατ όσο και ο Γκέιτις ανακοίνωσαν στο Twitter πως ένας τρίτος κύκλος επεισοδίων είχε εγκριθεί την ίδια περίοδο με τον δεύτερο κύκλο και ένα μέρος της ανάλυσης του «The Reichenbach Fall» γυρίστηκε ταυτόχρονα με τον δεύτερο κύκλο. Χωρίς να αποκαλύψει αν και ο Μοριάρτι σκηνοθέτησε τον θάνατό του στο τέλος του δεύτερου κύκλου, ο Μόφατ υπαινίχθηκε πως ο Μοριάρτι δε θα συμμετέχει τόσο πολύ στους μελλοντικούς κύκλους του Sherlock.
Πριν την προβολή των τριών επεισοδίων του τρίτου κύκλου τον Ιανουάριο του 2014, ένα μίνι επεισόδιο συνολικής διάρκειας 7 λεπτών με τίτλο «Many Happy Returns» μεταδόθηκε μόνο διαδικτυακά και λειτούργησε ως πρίκουελ του τρίτου κύκλου. Διατέθηκε στις υπηρεσίες BBC iPlayer και BBC Red Button, καθώς και στο κανάλι του BBC στο YouTube. Η ιστορία του δεν βασίζεται πάνω σε κάποια συγκεκριμένη ιστορία του Άρθουρ Κόναν Ντόυλ.
Ειδικό επεισόδιο (2016)
thumb|right|Η Σταμπς ντυμένη με το κοστούμι για το επεισόδιο κατά τη διάρκεια των γυρισμάτων, Φεβρουάριος 2015
Στις 2 Ιουλίου 2014, ανακοινώθηκε πως θα μεταδιδόταν ένα ειδικό επεισόδιο μεταξύ του τρίτου και του τέταρτου κύκλου. Τα γυρίσματα για το επεισόδιο ξεκίνησαν στις 5 Ιανουαρίου 2015 και ολοκληρώθηκαν στις 10 Φεβρουαρίου 2015. Ο Μόφατ επιβεβαίωσε πως το επεισόδιο θα έχει ως σκηνικό το Βικτωριανό Λονδίνο λέγοντας: «Αυτό το ειδικό επεισόδιο είναι ξεχωριστό. Δεν θα κάναμε την ιστορία που κάνουμε και με τον τρόπο που την κάνουμε αν δεν είχαμε αυτό το ειδικό επεισόδιο. Δεν αποτελεί μέρος των τριών επεισοδίων του κύκλου. Έτσι, είχαμε αυτό να κάνουμε ... Βρίσκεται κάπως μέσα στη δική του μικρή φούσκα».
Τέταρτος κύκλος (2017)
Μέχρι τον Οκτώβριο του 2013, είχε ανατεθεί ένας τέταρτος κύκλος, με προγραμματισμένα σενάρια. Ο Μόφατ δήλωσε στην εφημερίδα The Daily Telegraph τον Ιανουάριο του 2014: «Είμαστε όλοι πρόθυμοι να συνεχίσουμε», αλλά πρόσθεσε πως ήταν δύσκολο να συντονίσουν το πρόγραμμα των δύο κύριων ηθοποιών.
Τα γυρίσματα ξεκίνησαν στις 4 Απριλίου 2016 στα Pinewood Studio Wales και διήρκεσαν μέχρι τις 5 Αυγούστου. Τον Μάιο του 2016, ανακοινώθηκε πως ο Τόμπι Τζόουνς είχε προσληφθεί για τον ρόλο ενός κακού από τις λαϊκές παραδόσεις του Σέρλοκ Χολμς.
Μέλλον
Τον Ιανουάριο του 2014, ο Μόφατ δήλωσε πως ένας πέμπτος κύκλος είχε σχεδιαστεί από εκείνον και τον Γκέιτις. Ωστόσο, μέχρι την προβολή του τέταρτου κύκλου τον Ιανουάριο του 2017, δεν είχαν αποφασίσει ακόμα να προχωρήσουν στην παραγωγή του. Συγκεκριμένα, οι Κάμπερμπατς και Μόφατ έχουν εκφράσει ενδιαφέρον στο να συνεχιστεί η σειρά κάποια στιγμή στο μέλλον, αλλά δεν υπάρχουν άμεσα σχέδια. Όσον αφορά το μέλλον της σειράς, ο Γκέιτις δήλωσε πως εξαιτίας των αλληλοσυγκρουόμενων προγραμμάτων των Κάμπερμπατς και Φρίμαν, ένας πιθανός πέμπτος κύκλος βρίσκεται ακόμα στον αέρα.
Κριτικές
Η σειρά έχει λάβει κριτικούς επαίνους, διατηρώντας θετικές κριτικές κατά τους τρεις πρώτους κύκλους της. Ωστόσο, ο τέταρτος κύκλος έλαβε μικτές κριτικές. Στη σελίδα συλλογής κριτικών Metacritic, ο πρώτος κύκλος συγκεντρώνει ποσοστό 85/100 βασισμένο σε 17 κριτικές, ο δεύτερος 91/100 βασισμένο σε 24 κριτικές και ο τρίτος 88/100 βασισμένο σε 23 κριτικές. Ο τέταρτος κύκλος δεν συγκεντρώνει αρκετές κριτικές (μόνο 3) ώστε να βγει ξεχωριστή μέτρηση για εκείνον, ενώ συνολικά, όλοι οι κύκλοι μαζί, συγκεντρώνουν 88/100 βασισμένο σε 67 συνολικά κριτικές. Στην άλλη σελίδα συλλογής κριτικών, Rotten Tomatoes, ο πρώτος κύκλος συγκεντρώνει 93%, ο δεύτερος 94% και ο τρίτος 91%. Ο τέταρτος μόλις 55%, ενώ συνολικά το ποσοστό που συγκεντρώνει ως σειρά, είναι 78%. Το πρώτο επεισόδιο συγκέντρωσε υψηλή βαθμολογία (87%) στο Appreciation Index, μια βαθμολογία που χρησιμοποιείται ως δείκτης εκτίμησης του κοινού για κάποιο τηλεοπτικό ή ραδιοφωνικό πρόγραμμα στο Ηνωμένο Βασίλειο.
Η Βανέσα Θορπ από την εφημερίδα The Observer είπε πως η σειρά ήταν «μια τομή μεταξύ των ταινιών Withnail and I και Το Τελεσίγραφο του Μπορν, ενώ υπάρχουν επίσης ίχνη από Doctor Who σχετικά με το δράμα, αλλά αυτό δεν αποτελεί έκπληξη καθώς γράφτηκε και δημιουργήθηκε από δύο από τους σεναριογράφους της σειράς, Μαρκ Γκέιτις και Στίβεν Μόφατ». Ο Νταν Μάρτιν από την εφημερίδα The Guardian είπε: «Είναι νωρίς, αλλά η πρώτη από τις τρεις 90λεπτες ταινίες, A Study in Pink, είναι εξαιρετικά πολλά υποσχόμενη. Έχει τη φινέτσα της τηλεοπτικής σειράς Spooks, αλλά είναι αναμφισβήτητα Σέρλοκ Χολμς. Οι αφαιρετικές σκηνές είναι δαιμόνιες και η πλοκή είναι κλασική Μόφατ». Ο Τομ Σάτκλιφ από την εφημερίδα The Independent έγραψε: «Το Sherlock είναι ένας θρίαμβος, πνευματώδες και με γνώση, χωρίς ποτέ να υποτιμά τη φαντασία και τη θαμπάδα του αυθεντικού. Καταλαβαίνει πως ο Χολμς δεν έχει να κάνει πραγματικά με την πλοκή, αλλά με το χάρισμα ... Προφανώς δεν ακολουθεί πιστά την αυθεντική ιστορία σε ορισμένα σημεία, αλλά το Sherlock είναι υπέροχα πιστό προς αυτή με όλους τους τρόπους που έχουν σημασία». Οι κύριοι πρωταγωνιστές επαινέθηκαν για την ερμηνεία τους. Η κριτικός Βικτόρια Θορπ είπε: «Η αξιοπιστία του Φρίμαν, προσφέρει έναν ικανό Γουάτσον για να ξεκλειδώσει αυτόν τον σύγχρονο Χολμς, έναν άνθρωπο που περιγράφει τον εαυτό του ως 'έναν υψηλής λειτουργικότητας κοινωνιοπαθή'». Μετά το πρώτο επεισόδιο του δεύτερου κύκλου, η Σάρα Κρόμπτον από την εφημερίδα The Daily Telegraph ισχυρίζεται πως ο «Κάμπερμπατς είναι εντελώς πιστευτός ως ένας άντρας που ζει αποκλειστικά στην παρεγκεφαλίδα του με ελάχιστη προσοχή στον έξω κόσμο, κάνοντας το Sherlock την τέλεια απεικόνιση του Χολμς για την εποχή μας».
Οι θαυμαστές του Κόναν Ντόυλ ήταν γενικά ευγνώμονες. Ο Γκουίλιμ Μάμφορντ από την εφημερίδα The Guardian ισχυρίστηκε πως «αυτό έχει να κάνει με το γεγονός πως οι Μόφατ και Γκέιτις είναι πάρα πολύ καλοί γνώστες της δουλειάς του Κόναν Ντόυλ και η απεικόνισή τους ενσωματώνει μεγάλες και μικρές προσαρμογές του Χολμς στην οθόνη, καθώς και αυθεντικές ιστορίες. Όπως το τοποθετεί ο Γκέιτις: 'Τα πάντα ακολουθούν τον κανόνα'». Η Σάρα Κρόμπτον από την εφημερίδα The Telegraph αναγνωρίζει κάποια από τα αστεία και τις αναφορές που έχουν σαν στόχο τους θαυμαστές. Σχολιάζοντας συγκεκριμένα για το φινάλε του δεύτερου κύκλου, «The Reichenbach Fall», ο Σαμ Γουόλαστον από την εφημερίδα The Guardian επαίνεσε την πιστότητα της σειράς προς τον Κόναν Ντουλ, αλλά επίσης και το πώς «θα περιπλανηθεί, θα αποδεχτεί την τεχνολογία των κινητών και το χακάρισμα των υπολογιστών ... Αλλά δεν μοιάζει με απιστία· μοιάζει περισσότερο σαν μια ανοικτή σχέση, συμφωνημένη και από τις δύο πλευρές».
Η σειρά υπήρξε επίσης αντικείμενο μελέτης για τους διαλόγους της, ιδιαίτερα τους διαλόγους ανάμεσα στους δύο βασικούς χαρακτήρες ή τους διαλόγους του Σέρλοκ, γενικά, με τους άλλους χαρακτήρες.
Οι Λίνα Αφιφατουσχόλιχα και Αγκουστίνις Χάρι Σέτουβαν, με άρθρο τους που δημοσιεύτηκε στο Journal of English Language and Education, μελετώντας τα τρία επεισόδια του πρώτου κύκλου της σειράς αναφέρονται στον τρόπο που οι διάλογοι μεταξύ των Χολμς και Γουάτσον αψηφούν τα τέσσερα διαλογικά αξιώματα (ποσότητας, ποιότητας, συνάφειας/σχετικότητας και τρόπου) του Πολ Γκράις. Μέσα από την ανάλυσή τους, καταλήγουν στο συμπέρασμα πως αψηφούνται και τα τέσσερα αξιώματα, με περισσότερο αυτό της συνάφειας/σχετικότητας, όπου οι χαρακτήρες απαντούσαν κάτι άσχετο σε σχέση με αυτό που τους ρωτούσαν, ενώ η παραβίαση του αξιώματος της ποιότητας εμφανίζεται συνήθως όταν οι χαρακτήρες ήθελαν να κρύψουν κάποια αλήθεια.
Ο Στίβεν Γκουνάβαν, σε ακαδημαϊκή εργασία του με θέμα την αγένεια και τον τρόπο αντίδρασης προς αυτήν, χρησιμοποίησε ως βασικό αντικείμενο έρευνας και ανάλυσης το πρώτο επεισόδιο της σειράς («A Study in Pink»), καθώς σε αυτό εντοπίζονται αρκετοί διάλογοι όπου ο βασικός χαρακτήρας, Σέρλοκ Χολμς, είναι αγενής προς τους συνομιλητές του. Η έρευνα βασίστηκε στις πέντε στρατηγικές αγένειας (ευθεία αγένεια, θετική αγένεια, αρνητική αγένεια, σαρκασμός ή κοροϊδία και συγκρατημένη αγένεια) που διατύπωσε ο Τζόναθαν Καλπέπερ, όπου οι τέσσερις πρώτες χρησιμοποιούνται από τον Σέρλοκ, με περισσότερο τη θετική αγένεια. Όσον αφορά τις τέσσερις απαντήσεις ως προς την αγένεια, πάλι όπως διατυπώθηκαν από τον Καλπέπερ, (αποδοχή της επίθεσης, επιθετική αντιπαράθεση, αμυντική αντιπαράθεση και καμία απόκριση), η έρευνα έδειξε πως οι συνομιλητές του Σέρλοκ ανταποκρίθηκαν περισσότερο χρησιμοποιώντας την τελευταία, δηλαδή μη δίνοντας κάποια απάντηση σε αυτόν.
Ένα άλλο άρθρο, αυτό των Δρ. Νίντα Χαμάς Γκαζιγιά και Σαριφά Χανίνταρ για το Πανεπιστήμιο Γκάντζαχ Μαντά, μιλάει για τις στρατηγικές άρνησης που συναντιούνται στα επεισόδια «The Six Thatchers», «The Lying Detective» και «The Final Problem», και το πώς αυτές εκδηλώνονται αν ανάμεσα στους δύο χαρακτήρες υπάρχει οικειότητα ή όχι. Αναλύοντας τα δεδομένα με βάση τη θεωρία ευγένειας των Μπράουν και Λέβινσον, η έρευνα έδειξε πως σε αυτά τα τρία επεισόδια συναντούμε συνολικά 93 δηλώσεις άρνησης, με τις 47 (50,53%) από αυτές να συμβαίνουν ανάμεσα σε χαρακτήρες που υπάρχει οικειότητα. Οι τρεις δε πιο κοινές στρατηγικές άρνησης που χρησιμοποιούνται είναι η έμμεση αποφυγή απάντησης κι εναλλαγή θέματος, η έμμεση δικαιολογία, λόγος, ή επεξήγηση αποχώρησης και η άμεση αρνητική απάντηση σε κάποιο ερώτημα.
Τηλεθέαση
Σύμφωνα με τα ημερήσια δεδομένα από τον οργανισμό BARB, τη μεγαλύτερη τηλεθέαση από τον πρώτο κύκλο του Sherlock είχε το πρώτο επεισόδιο, «A Study in Pink», με 7,5 εκατομμύρια τηλεθεατές, ενώ ο δεύτερος κύκλος είχε μέσο όρο πάνω από 8 εκατομμύρια τηλεθεατές. Τα τρία επεισόδια του δεύτερου κύκλου ήταν τα τρία με τις περισσότερες θεάσεις από όλα τα προγράμματα στο iPlayer, την υπηρεσία video-on-demand του BBC, μεταξύ Ιανουαρίου και Απριλίου 2012. Το πρώτο του επεισόδιο, «A Scandal in Belgravia», προσέλκυσε αντιδράσεις από την ταμπλόιντ εφημερίδα Daily Mail, η οποία ανέφερε πως η γυμνή σκηνή της Αϊρίν Άντλερ προκάλεσε δυσαρέσκεια σε μερικούς τηλεθεατές, οι οποίοι ανησυχούσαν πως προβλήθηκε πριν τις 9 μ.μ, δηλαδή σε ώρα που δεν πρέπει να προβάλλεται περιεχόμενο για ενήλικες. Κάποιοι κριτικοί αναφέρθηκαν επίσης στην αντιμετώπιση της Αϊρίν Άντλερ από τον Μόφατ, υποστηρίζοντας πως σεξουαλικοποιήθηκε, ένας ισχυρισμός ο οποίος απορρίφθηκε από άλλους, συμπεριλαμβανομένου και του ίδιου του Μόφατ. Το κλείσιμο του κύκλου, «The Reichenbach Fall», όπου ο Σέρλοκ σκηνοθετεί την αυτοκτονία του πηδώντας από την οροφή του νοσοκομείου St. Bartholomew, οδήγησε σε συζητήσεις σε διάφορα φόρουμ, κοινωνικά δίκτυα και άρθρα εφημερίδων σχετικά με την ανάλυσή της.
Ο τρίτος κύκλος έγινε αυτός με την υψηλότερη τηλεθέαση στο Ηνωμένο Βασίλειο από το 2001. Ο μέσος όρος τηλεθεατών που παρακολούθησαν τον κύκλο έφτασε τα 11,82 εκατομμύρια, με 12,72 εκατομμύρια να παρακολουθούν το πρώτο επεισόδιο. Το ειδικό επεισόδιο που προβλήθηκε την Πρωτοχρονιά του 2016 παρακολούθησαν 11,64 εκατομμύρια τηλεθεατές. Ο τέταρτος κύκλος άνοιξε με 11,3 εκατομμύρια τηλεθεατές για το πρώτο επεισόδιο, αλλά αυτός ο αριθμός έπεσε αισθητά στο τρίτο επεισόδιο του κύκλου, το οποίο παρακολούθησαν μόλις 5,9 εκατομμύρια τηλεθεατές, κάνοντάς το το επεισόδιο της σειράς με τη μικρότερη τηλεθέαση.
Διακρίσεις
Έπειτα από αρκετές υποψηφιότητες στην 63η Τελετή Απονομής (2011) και στην 64η Τελετή Απονομής (2012) των βραβείων Emmy, η σειρά κέρδισε εφτά βραβεία Emmy στην 66η Τελετή Απονομής (2014), συμπεριλαμβανομένων των «Α΄ Ανδρικού Ρόλου σε Μίνι Σειρά ή Τηλεταινία» για τον Κάμπερμπατς, «Β΄ Ανδρικού Ρόλου σε Μίνι Σειρά ή Τηλεταινία» για τον Φρίμαν και «Καλύτερου Σεναρίου σε Μίνι Σειρά, Τηλεταινία ή Δραματικό Σπέσιαλ» για τον Μόφατ. Στην 68η Τελετή Απονομής (2016), κέρδισε το Emmy στην κατηγορία «Καλύτερης Τηλεταινίας» για το ειδικό επεισόδιο «The Abominable Bride», το οποίο προβλήθηκε ως τηλεταινία.
Η σειρά έλαβε επίσης αρκετές άλλες υποψηφιότητες για διάφορα βραβεία κατά τη διάρκεια προβολής της, ενώ το 2011 τιμήθηκε με το βραβείο Πιμπάντι.
Βιβλία και ιστοσελίδες
Η BBC Books έκδωσε μερικές από τις αυθεντικές συλλογές και μυθιστορήματα του Κόναν Ντόυλ ως συνδεδεμένες εκδόσεις με τη σειρά, όπου το εξώφυλλό τους απεικόνιζε τον Κάμπερμπατς και τον Φρίμαν. Τα Σπουδή στο Κόκκινο και Οι περιπέτειες του Σέρλοκ Χολμς κυκλοφόρησαν το φθινόπωρο του 2011, με εισαγωγές από τους Μόφατ και Γκέιτις αντίστοιχα. Τα Το λαγωνικό των Μπάσκερβιλ, Το σήμα των Τεσσάρων και Τα απομνημονεύματα του Σέρλοκ Χολμς κυκλοφόρησαν τον Μάρτιο του 2012, με εισαγωγές από τους Κάμπερμπατς, Φρίμαν και Τόμπσον αντίστοιχα. Δύο ακόμα βιβλία, τα Η επιστροφή του Σέρλοκ Χολμς και Η τελευταία του υπόκλιση, κυκλοφόρησαν τον Δεκέμβριο του 2012, πριν από την πρεμιέρα του τρίτου κύκλου. Περιελάμβαναν εισαγωγές από τους Γκέιτις και Μόφατ αντίστοιχα.
Το βιβλίο Sherlock: The Casebook, ένα εγχειρίδιο της σειράς γραμμένο από τον Γκάι Άνταμς, κυκλοφόρησε πάλι από τη BBC Books στο Ηνωμένο Βασίλειο τον Οκτώβριο του 2012. Το βιβλίο επανεκδόθηκε στις Ηνωμένες Πολιτείες με τον τίτλο The Sherlock Files: The Official Companion to the Hit Television Series τον Ιούλιο του 2013.
Στην Ιαπωνία, μία manga προσαρμογή της σειράς σε εικονογράφηση του Τζέι από τις εκδόσεις Kadokawa, άρχισε να κυκλοφορεί με το περιοδικό Young Ace από τις 4 Οκτωβρίου 2012. Η αγγλική μετάφραση αυτής της σειράς manga άρχισε να κυκλοφορεί από τις εκδόσεις Titan σε Ηνωμένο Βασίλειο και Ηνωμένες Πολιτείες από τις 8 Ιουνίου 2016.
Τον Οκτώβριο του 2012, η κατασκευάστρια εταιρία παιχνιδιών Winning Moves πώλησε μια εκδοχή του παιχνιδιού Cluedo, το οποίο είχε σαν θέμα τον Σέρλοκ.
Η BBC Online δημοσίευσε αρκετές ιστοσελίδες σχετιζόμενες με τον φανταστικό κόσμο της σειράς. Σχεδιάστηκαν από τον Τζόζεφ Λίντστερ, ο οποίος είχε συμβάλει και στον σχεδιασμό των ιστοσελίδων που ήταν συνδεδεμένες με τη σειρά Doctor Who. Δύο ιστοσελίδες - οι thescienceofdeduction.co.uk και johnwatsonblog.co.uk – περιλαμβάνουν γεγονότα από τη σειρά, στη μορφή γρίφων, και περιλήψεις υποθέσεων, συχνά συνοδευόμενες με σχόλια (για παράδειγμα, κάποιο σχόλιο από την αδελφή του Γουάτσον, τη «Χάρι»). Υπάρχουν επίσης αρκετά μπλογκ για «άγνωστες» υποθέσεις, οι οποίες δεν περιλαμβάνονται στη σειρά. Παρομοίως με τις υποθέσεις που μεταδόθηκαν στη σειρά, κι αυτές διατηρούν οικεία στοιχεία από κλασικές ιστορίες του Κόναν Ντόυλ: «The Geek Interpreter» αντί του «The Greek Interpreter» και «The Six Thatchers» αντί του «The Six Napoleons».
Ρουχισμός
Η δημοφιλία της σειράς είχε ως αποτέλεσμα να αναζητούνται παλτά παρόμοια με του Σέρλοκ, όπως ανέφερε η πολυεθνική εταιρία Debenhams. Η κατασκευάστρια εταιρία ενδυμάτων Belstaff ξαναέβαλε σε παραγωγή το μάλλινο παλτό καπαρντίνα που φορούσε ο Κάμπερμπατς στη σειρά, πριν καν αυτή τελειώσει. Η εφημερίδα The Independent ανέφερε: «ο σχεδιαστής Πολ Κοστέλο μετακόμισε για να καλύψει τη ζήτηση, προσφέροντας προσαρμοσμένα παλτά και κασκόλ βασισμένα στη σειρά, ενώ ο ράφτης Τζον Πίαρς από τη Σάβιλ Ρόου είπε πως αρκετοί από τους πελάτες του ρωτούσαν για τα ρούχα του ηθοποιού». Ο δημοσιογράφος Αλέξης Πετρίδης σχολίασε: «Μπορείς να δεις γιατί οι άντρες ήθελαν να αποκτήσουν την εμφάνιση του ηθοποιού. Ίσως να πρόσεξαν την επίδραση που είχε ο Κάμπερμπατς, ο σε καμία περίπτωση τυποποιημένος τηλεοπτικός παιδαράς, στις γυναίκες τηλεθεάτριες [...] και αποφάσισαν πως αυτό θα έπρεπε να είχε να κάνει με το ρούχο. Έτσι, το τελευταίο αντρικό είδωλο του στυλ στη Βρετανία είναι ένας φανταστικός ασεξουαλικός κοινωνιοπαθής ο οποίος, την πρώτη φορά που εμφανίστηκε στην οθόνη, κτυπούσε ένα πτώμα με ένα μαστίγιο αλόγου. Σίγουρα ούτε ο ίδιος, ως εξαιρετικός ντετέκτιβ που είναι, δεν θα μπορούσε να συμπεράνει αυτό που θα συνέβαινε».
Παιχνίδια
Τον Ιανουάριο του 2014, η σειρά απέκτησε τη δική της επίσημη εφαρμογή σε κινητά, με το όνομα Sherlock: The Network. Την εφαρμογή δημιούργησε η The Project Factory σε συνεργασία με τη Hartswood Films. Ο Μπένεντικτ Κάμπερμπατς και ο Μάρτιν Φρίμαν κάνουν κάμεο εμφανίσεις ως Χολμς και Δρ. Γουάτσον αντίστοιχα.
Τον Ιούνιο του 2018, ανακοινώθηκε πως μια ζωντανή Σέρλοκ εμπειρία, το δωμάτιο απόδρασης Sherlock: The Game Is Now, θα άνοιγε στο Λονδίνο τον Οκτώβριο του 2018. Η εμπειρία αυτή γράφτηκε από τους Μόφατ και Γκέιτις και θα περιείχε ήχο και σκηνές σε βίντεο με «τα μέλη του καστ του Sherlock». Η εμπειρία αυτή, η οποία βρίσκεται στο εμπορικό κέντρο West 12 της Σέπερντ Μπους και σχεδιάστηκε από τους δημιουργούς του δωματίου απόδρασης Time Run του Λονδίνου, ξεκινάει στην 221B Μπέικερ Στριτ και απαιτεί οι συμμετέχοντες να λύσουν τα μυστήρια και να προχωρήσουν μαζί προς την τελική λύση του 60λεπτου παιχνιδιού.
Φίλιππος του Γκρουμπενχάγκεν
Ο Φίλιππος (π. 1332 - 4 Αυγούστου 1369/70) από τον Οίκο των Γουέλφων ήταν κοντόσταυλος της Ιερουσαλήμ και πρίγκιπας του Γκρουμπενχάγκεν.
Βιογραφία
Ήταν ο 4ος γιος του Ερρίκου Β΄ ντε Γκρέτσια και της δεύτερης συζύγου του Ελοΐζ/Ελβίς, κόρη του Φιλίππου του Ιμπελέν, σενεσάλη της Ιερουσαλήμ. Ο πατέρας του ήταν πρίγκιπας του Γκρουμπενχάγκεν και επειδή ήταν ο πρωτότοκος, θα μπορούσαν οι γιοί του να τον διαδεχθούν στο πριγκιπάτο. Αλλά τέσσερις από αυτούς ακολούθησαν εκκλησιαστική σταδιοδρομία και άλλοι τρεις έκαναν την τύχη τους μακριά: ο Όθων νυμφεύτηκε (σε 2ο γάμο) την Ιωάννα Α΄ Καπετιδών-Ανζού, βασίλισσα της Νάπολης, ο Φίλιππος έγινε κοντόσταυλος στην Ιερουσαλήμ και ο Μπαλτάζαρ δεσπότης της Ρωμανίας. Επιπλέον δεν επέστρεψαν ποτέ και δεν άφησαν άρρενες απογόνους, έτσι το πριγκιπάτο του Γκρουμπενχάγκεν έμεινε στο νεότερο αδελφό του Ερρίκου Β΄, τον Ερνέστο Α΄.
Ο πατέρας του ήταν αδελφός της (Αδελαΐδας) Ειρήνης του Μπράουνσβαϊγκ, 1ης συζύγου του Ανδρόνικου Γ΄ Παλαιολόγου Αυτοκράτορα των Ρωμαίων. Είχε επισκευτεί την αδελφή του στην Κωνσταντινούπολη, από όπου και το παρωνύμιό του de Graecia.
Οικογένεια
Πρώτα νυμφεύτηκε την Χελίζια/Ελβίς ντε Νταμπιέρ, κόρη του Εύδη του Νταμπιέρ και της Ισαβέλλας των Λουζινιάν, και είχε τέκνο:
Πηγές
Κατηγορία:Οίκος των Γουέλφων
Ίνγκε Λέμαν
Η Ίνγκε Λέμαν (δανέζικα: Inge Lehmann, 13 Μαΐου 1888 - 21 Φεβρουαρίου 1993) ήταν Δανή σεισμολόγος και γεωφυσικός η οποία ανακάλυψε τον εσωτερικό πυρήνα της Γης. To 1936 υπέθεσε, βασισμένη σε υπάρχοντα δεδομένα, την ύπαρξη εσωτερικού πυρήνα με ιδιότητες και χαρακτηριστικά διαφορετικά αυτών του εξωτερικού πυρήνα της Γης και ότι ο πυρήνας του πλανήτη δεν είναι μία ομοιογενής σφαίρα διάπυρου υλικού. Οι σεισμολόγοι μέχρι τότε δεν είχαν καταφέρει να εξηγήσουν ότι τα κύματα P, τα οποία δημιουργούνταν από τους σεισμούς, επιβράδυναν όταν έφθαναν σε συγκεκριμένες περιοχές του εσωτερικού της Γης και σύντομα αποδέχθηκαν τη θεωρία της Λέμαν.
Πρώιμος βίος
Η Λέμαν γεννήθηκε και μεγάλωσε στο Østerbro, μια περιοχή της Κοπεγχάγης. Πατέρας της ήταν ο πειραματικός ψυχολόγος Άλφρεντ Λέμαν (Alfred Georg Ludvik Lehmann, 1858–1921). Εκπαιδεύτηκε στο σχολείο της Hanna Adler (θείας του Νιλς Μπορ), το οποίο ακολουθούσε προοδευτικές παιδαγωγικές μεθόδους. Σύμφωνα με την ίδια, ο πατέρας της και η Adler ήταν τα δύο πρόσωπα που την επηρέασαν σημαντικά όσον αφορά τη διανοητική της ανάπτυξη.
Σπούδασε μαθηματικά στο Πανεπιστήμιο της Κοπεγχάγης και στο Πανεπιστήμιο του Κέμπριτζ, όμως διέκοψε τις σπουδές της εξ αιτίας προβλημάτων υγείας που αντιμετώπιζε. Συνέχισε τις σπουδές της στα μαθηματικά στο Κέμπριτζ από το 1910-11 στο Newnham College. Στα 1911 επέστρεψε από το Κέμπριτζ, εξαντλημένη από τον φόρτο εργασίας της. Αποφάσισε να σταματήσει τις σπουδές της για ένα διάστημα. Ανέπτυξε αξιόλογες υπολογιστικές ικανότητες διότι εργάστηκε για μερικά χρόνια σε ένα αναλογιστικό γραφείο, μέχρι να συνεχίσει τις σπουδές της το 1918. Στα 1923 ανέλαβε βοηθός του καθηγητή της Αναλογιστικής J.F. Steffensen στο Πανεπιστήμιο της Κοπεγχάγης.
Καριέρα
Σε μια επιστημονική ανακοίνωση με τίτλο P&apos;, η Λέμαν κατάφερε για πρώτη φορά να ερμηνεύσει τα κύματα P, ως ανακλάσεις από τον εσωτερικό πυρήνα της Γης. Εξέχοντες σεισμολόγοι της περιόδου, όπως οι Μπένο Γκούτενμπεργκ (Beno Gutenberg), Τσαρλς Ρίχτερ (Charles Richter) και Χάρολντ Τζέφρις (Harold Jeffreys), υιοθέτησαν τα επόμενα χρόνια τη θεωρία της. Το ξέσπασμα του Δεύτερου Παγκοσμίου Πολέμου και η γερμανική κατοχή παρεμπόδισαν το έργο της καθώς και την επαφή της με άλλους επιστήμονες και ερευνητές του εξωτερικού.
Το 1952 εξετάσθηκε το ενδεχόμενο να γίνει η Λέμαν καθηγήτρια στο Πανεπιστήμιο της Κοπεγχάγης, αλλά η πρόταση αυτή δεν υλοποιήθηκε τελικά. Το 1953 αποχώρησε από το Ινστιτούτο Γεωδαισίας και μετακόμισε στις ΗΠΑ, όπου μελέτησε για πολλά έτη τον γήινο φλοιό και τον ανώτερο μανδύα σε συνεργασία με τους Maurice Ewing και Frank Press. Στα πλαίσια της έρευνας αυτής ανακάλυψε ακόμα μία σεισμική ασυνέχεια, σε βάθη από 190 μέχρι και 250 χλμ., που πήρε το όνομα της (ασυνέχεια Λέμαν).
Απεβίωσε σε ηλικία 104 ετών στην Κοπεγχάγη και ήταν η μοναδική γυναίκα επιστήμονας που έζησε πάνω από 104 χρόνια.
Βραβεύσεις και τιμητικές διακρίσεις
Η Λέμαν έλαβε πολλές τιμητικές διακρίσεις για το εξαίρετο επιστημονικό έργο της:
Ανακηρύχθηκε επίσης επίτιμη διδάκτωρ από το Πανεπιστήμιο Κολούμπια και της Κοπεγχάγης.
Ονομάστηκε προς τιμήν της ο αστεροειδής 5632 Ingelehmann, ενώ η Αμερικάνικη Γεωφυσική Ένωση καθιέρωσε το μετάλλιο "Ίνγκε Λέμαν" (Inge Lehmann Medal). Στην 127η επέτειο από τη γέννηση της η Google αφιέρωσε σε αυτήν την κεντρική σελίδα της μηχανής αναζήτησής της (Google Doodle).
Βιβλιογραφία
Κατηγορία:Δανοί σεισμολόγοι Κατηγορία:Δανοί γεωφυσικοίΚατηγορία:Υπεραιωνόβιοι
Η Πρώτη (εφημερίδα)
Η Πρώτη ήταν ημερήσια απογευματινή ελληνική πολιτική εφημερίδα της Αριστεράς. Κυκλοφορούσε από τον Απρίλιο του 1986 μέχρι τον Σεπτέμβριο του 1990.
Εκδότης της εφημερίδας ήταν ο Χρήστος Καλογρίτσας, πολιτικός μηχανικός και εργολάβος, που είχε φιλικές σχέσεις με τον γενικό γραμματέα του ΚΚΕ Χαρίλαο Φλωράκη (ήταν και συντοπίτης του από την Καρδίτσα).
Πρώτος διευθυντής της εφημερίδας ανέλαβε ο Λυκούργος Κομίνης, ο οποίος σύντομα παραιτήθηκε και διευθυντής ορίστηκε (με τη συναίνεση των εργαζομένων) ο μέχρι τότε διευθυντής σύνταξης Νίκος Τσαγκρής. Στο δυναμικό της ανήκαν πολλοί μετέπειτα γνωστοί δημοσιογράφοι, όπως, μεταξύ άλλων, ο Παύλος Τσίμας, ο Σταύρος Θεοδωράκης, ο Σταύρος Λυγερός, ο Νίκος Ευαγγελάτος, ο Τάσος Τέλλογλου, ο αθλητικογράφος Αλέξης Σπυρόπουλος, οι σκιτσογράφοι Γιάννης Ιωάννου και Στάθης Σταυρόπουλος κ.ά. Αρθρογράφος της ήταν και ο Μιχάλης Ζούβελος, απόστρατος αξιωματικός της Στρατιωτικής Δικαιοσύνης, ο οποίος είχε διατελέσει επίτροπος (στρατιωτικός εισαγγελέας) στο στρατοδικείο που καταδίκασε τους βασανιστές της χούντας.
Οργανωτικός και πολιτικοϊδεολογικός εγκέφαλος της Πρώτης θεωρούνταν ο Μίμης Ανδρουλάκης, στενός συνεργάτης και λογογράφος του Χαρίλαου Φλωράκη, που είχε τη φήμη του «μεταρρυθμιστή» και του «γκορμπατσωφικού» μέσα στο ΚΚΕ. Η εφημερίδα χαρακτηρίστηκε ως η «γέφυρα» του ΚΚΕ για να φτιαχτεί ο ενιαίος Συνασπισμός της Αριστεράς και της Προόδου, κάτι που τελικά επιτεύχθηκε λίγο πριν από τις εκλογές του 1989. Σε γενικές γραμμές, η εφημερίδα προσπάθησε να εμφανιστεί ως φορέας της εκσυγχρονιστικής Αριστεράς, υιοθετώντας στρατηγική προσέγγισης με «πεφωτισμένες» αστικές δυνάμεις (ακόμα και της Δεξιάς) καθώς και με τα νέα κοινωνικά κινήματα (οικολογία κτλ.).
Παρέμεινε όμως πιστή στη Σοβιετική Ένωση στα θέματα διεθνούς πολιτικής, και χαρακτηριστικό ήταν το πρωτοσέλιδό της μετά την καταστροφή του Τσέρνομπιλ, όπου ανέφερε ότι οι βλαβερές συνέπειες από τη ραδιενέργεια δεν ξεπερνούσαν σε κίνδυνο την κατανάλωση ενός τσιγάρου.
Ίσως το κυριότερο χαρακτηριστικό της εφημερίδας ήταν οι επιθέσεις της στο ΠΑΣΟΚ και προσωπικά στον Ανδρέα Παπανδρέου, γεγονός που σηματοδότησε την απόρριψη της στρατηγικής της αντιδεξιάς ενότητας ΠΑΣΟΚ-ΚΚΕ που είχε ακολουθηθεί την οκταετία 1977-1985, και την οποία υποστήριζε με ενθουσιασμό μεγάλο μέρος της κομματικής βάσης τόσο του ΠΑΣΟΚ όσο και του ΚΚΕ, ιδίως στην επαρχία. Το φθινόπωρο του 1987 η Πρώτη ξεκίνησε τις καταγγελίες για τον πανίσχυρο διοικητή του ΟΤΕ Θεοφάνη Τόμπρα, τον οποίο κατηγορούσε για μαζικές τηλεφωνικές υποκλοπές καθώς και για τις προνομιακές σχέσεις του με τον επιχειρηματία Σωκράτη Κόκκαλη. Επίσης επιτέθηκε στην «κατάμαυρη νεοφασιστική κλίκα Κουτσόγιωργα-Αυριανής», αλλά από την άλλη μιλούσε θετικά για στελέχη του ΠΑΣΟΚ όπως ο Γιώργος Γεννηματάς και ο Κώστας Λαλιώτης.
Η Πρώτη στήριξε τόσο τη συγκυβέρνηση Αριστεράς-Δεξιάς υπό τον Τζαννή Τζαννετάκη (Ιούλιος-Νοέμβριος 1989), όσο και την οικουμενική κυβέρνηση Αριστεράς-ΠΑΣΟΚ-Δεξιάς υπό τον Ξενοφώντα Ζολώτα (Νοέμβριος 1989-Απρίλιος 1990).
Τον Σεπτέμβριο του 1990, η εφημερίδα έκλεισε με απόφαση της ηγεσίας του ΚΚΕ, η οποία πλέον ήθελε να απεμπλακεί από το εγχείρημα του ενιαίου Συνασπισμού.
Νικήτας Νομικός
Ο Νικήτας Νομικός (γεννήθηκε στις 16 Μαρτίου 1957), είναι Έλληνας δρομέας υπεραποστάσεων με ειδίκευση σε πολυήμερους υπερμαραθώνιους. Έχει το πανελλήνιο ρεκόρ για τους αγώνες 7 ημερών, 1.000 χιλιομέτρων και 1.000 μιλίων στο Διεθνές Φεστιβαλ Υπεραποστάσεων Αθηνών. Είναι ο πρώτος και μοναδικός Έλληνας δρομέας που ολοκλήρωσε τη διαδρομή 1.000 μιλίων στο Διεθνές Φεστιβάλ Υπεραποστάσεων Αθηνών εντός του ορίου του αγώνα, σε λιγότερες από 16 μέρες.
Βιογραφία
Ζει στην Αθήνα με την Ηρώ και με το γιο τους Φοίβο-Αντώνη. Εργάζεται ως χημικός στο Γενικό Χημείο του Κράτους, με ειδίκευση στα ενεργειακά προϊόντα.
Από μικρός ανέπτυξε έντονη σχέση με τη φύση κατά τη διάρκεια των καλοκαιρινών διακοπών στο νησί της Αμοργού, τόπο καταγωγής των γονιών του. Σε νεαρή ηλικία του άρεσε το περπάτημα αλλά δεν έτρεχε. Ωστόσο, ένα σοβαρό τροχαίο ατύχημα άλλαξε τη ζωή του το 1995. Το παρ' ολίγον θανατηφόρο ατύχημα του άφησε μεταξύ άλλων ημιανοψία, (μειωμένο οπτικό πεδίο). Παράλληλα με τις επαγγελματικές και οικογενειακές του υποχρεώσεις άρχισε να τρέχει μετά το ατύχημα για να ξεπεράσει το σοκ της αναπηρίας.
Συμμετοχές σε αγώνες
Έχει τρέξει σε δεκάδες αγώνες δρόμου μικρότερους του μαραθωνίου και από το 2002 έχει αγωνιστεί σε 13 αυθεντικούς μαραθωνίους της Αθήνας, με καλύτερη επίδοση 3 ώρες και 32 λεπτά.
Υπερμαραθώνιοι
Το 2005 ξεκίνησε να συμμετέχει σε υπερμαραθώνιους αγώνες, με πρώτο του υπερμαραθώνιο ένα δωδεκάωρο αγώνα με διοργανωτή τον Απόλλωνα Δυτικής Αττικής. Το 2006 έτρεξε στο Λουτράκι, στο πρώτο φεστβάλ υπεραποστάσεων με διοργανωτή το Σύλλογο Ελλήνων Ημεροδρόμων, διανύοντας 172 χιλιόμετρα σε 24 ώρες. Από τότε ο Σύλλογος Ελλήνων Ημεροδρόμων έχει διοργανώσει 14 διεθνή φεστιβάλ υπεραποστάσεων στην Αθήνα, όπου ο Νικήτας έχει αγωνιστεί με επιτυχία. Στους αγώνες αυτούς περιλαμβάνονται:
- 2 υπερμαραθώνιοι των 48 ωρών (2016, 2018). Καλύτερη επίδοση 286 χιλιόμετρα. Ο Νικήτας Νομικός είναι ο καλύτερος Έλληνας υπερμαραθωνοδρόμος όλων των εποχών σε αγώνα των 48 ωρών στην ηλικία Μ60, με 266 χιλιόμετρα, όπως καταγράφεται από τη DUV
- 1 υπερμαραθώνιος των 72 ωρών (2020). Επίδοση 370 χιλιόμετρα.
- 3 υπερμαραθώνιοι των 24 ωρών (2008, 2022). Καλύτερη επίδοση 172 χιλιόμετρα.
- 4 υπερμαραθώνιοι των 6 ημερών (2013, 2014, 2015, 2017). Καλύτερη επίδοση 726 χιλιόμετρα.
- 1 υπερμαραθώνιος 1000 χιλιομέτρων (2011). Ο Νικήτας Νομικός κατέχει το πανελλήνιο ρεκόρ των 1000 χιλιομέτρων, στο Φεστιβάλ Υπεραποστάσεων Αθηνών, με χρόνο 8 ημέρες 22 ώρες 29 λεπτά. Ο Νικήτας Νομικός είναι ο καλύτερος Έλληνας υπερμαραθωνοδρόμος όλων των εποχών στα 1000 χιλιόμετρα στις ηλικίες Μ50, με χρόνο 214:28:36, και Μ55, με χρόνο 234:00:00, όπως καταγράφεται από τη DUV
- 2 υπερμαραθώνιοι των 1000 μιλίων, (1609,34 χιλιόμετρα), το 2010 και το 2012.
Το 2012 ο Νικήτας Νομικός ήταν ο μόνος που ολοκλήρωσε τον αγώνα, στο Φεστιβάλ Υπεραποστάσεων Αθηνών, (εντός του ορίου του αγώνα των16 ημερών), σε διάστημα 15 ημερών, 22 ωρών και 41 λεπτών. Ο Νικήτας Νομικός είναι ο καλύτερος Έλληνας υπερμαραθωνοδρόμος όλων των εποχών στα 1000 μίλια στην ηλικία Μ55, με χρόνο 384:00:00, όπως καταγράφεται από τη DUV. Αυτός ο αγώνας είναι πολύ σημαντικός για τον Νικήτα Νομικό και για έναν άλλο λόγο, ότι βοήθησε έναν άλλο άνθρωπο να θεραπευθεί. Με την ευκαιρία της επιτυχίας σε αυτόν τον αγώνα, μια συνέντευξη του Νικήτα Νομικού δημοσιεύθηκε στο τεύχος 57 του Runner Magazine. Ένας Έλληνας υπερμαραθωνοδρόμος αποκάλυψε στον Νικήτα ότι η ανάγνωση αυτής της συνέντευξης τον ενέπνευσε να ασχοληθεί με το τρέξιμο. Το τρέξιμο υπεραποστάσεων έγινε ένα θεραπευτικό εργαλείο που του επέτρεψε να απαλλαγεί από την κατάθλιψη, στην οποία παγιδεύτηκε κατά τη διάρκεια της κρίσης στην Ελλάδα και από την οποία δεν είχε κατορθώσει να δραπετεύσει παρά την ιατρική βοήθεια. Σήμερα βρήκε και πάλι το χαμόγελο της αισιοδοξίας και ζει ευτυχισμένα με την οικογένειά του.
Ο Νικήτας Νομικός έχει συμμετάσχει και τερματίσει με επιτυχία και σε άλλους υπερμαραθωνίους, όπως στους:
- Ευχίδειο Άθλο, Πλαταιές- Δελφοί, 107,5 χιλιόμετρα, (2006, 2008, 2010, 2011, 2013, 2016).
- Ευχίδειο Υπεράθλο, Δελφοί -Πλαταιές- Δελφοί, 215 χιλιόμετρα, (2009, 2014, 2015, 2017).
- Αγώνα 100 χιλιομέτρων, (2011, 2012, 2013, 2014, 2015).
- Σαρωνικό δρόμο, 63 χιλιόμετρα, (2007, 2009, 2011, 2013, 2018).
- Κρόνιον Πέρασμα, 70 χιλιόμετρα, (2014, 2015, 2016).
- Δρόμο Μικράς Ασίας, 104,5 χιλιόμετρα, (2016).
- ΠΑΜΕ ΡΙΟ, 111 χιλιόμετρα, (2021).
- SPARTA CITY ULTRA, 144 χιλιόμετρα, (2022, 2023).
- Στα χνάρια των Ηρώων, 102 χιλιόμετρα, (2022, 2023).
- 4ος Βυζαντινός δρόμος 50 χιλιόμετρα, (2023).
- Δεύτερο Αυθεντικό Φειδιππίδειο Δρόμο, Αθήνα - Σπάρτη - Αθήνα, 490 χιλιόμετρα, (2016 με διοργανωτή το Σύλλογο Αθηναίοι Δρομείς). Ο Νικήτας τερμάτισε στην Αθήνα σε 99 ώρες και 49 λεπτά. Με την επιτυχία αυτή ένα μεγάλο όνειρο του Νικήτα έγινε πραγματικότητα.
- No Finish Line, αγώνα 90 ωρών στην Αθήνα, 4 φορές (2017, 2018, 2019, 2021), το 2018 έτρεξε 418 χιλιόμετρα (3ος) και το 2021 έτρεξε 420 χιλιόμετρα (2ος).
- No Finish Line, αγώνα 100 ωρών στην Αθήνα, 1 φορά (2022), 100h Ultra Marathon, 440 χιλιόμετρα (3ος) και 1 φορά (2023), 100h Charity Run, 427,6 χιλιόμετρα (3ος).
Παραπομπές
Κατηγορία:Έλληνες μαραθωνοδρόμοι Κατηγορία:Έλληνες αθλητές υπεραποστάσεων
Πριγκίπισσα Φραγκίσκη της Ορλεάνης
Η Φραγκίσκη της Ορλεάνης (γαλλικά: Princesse Françoise d'Orléans, 25 Δεκεμβρίου 1902 – 25 Φεβρουαρίου 1953) ήταν η δεύτερη σύζυγος του Χριστόφορου της Ελλάδας.
Οικογένεια
Η Φραγκίσκη Ισαβέλλα Λουίζα Μαρία γεννήθηκε στις 25 Δεκεμβρίου 1902 στο Παρίσι. Ήταν η δεύτερη κόρη του Ιωάννη, δούκα του Γκιζ, και της Ισαβέλλας της Ορλεάνης, κόρης του Φιλίππου, κόμη του Παρισιού. Ο αδελφός τής Φραγκίσκης, ο Ερρίκος, κόμης του Παρισιού, διαδέχθηκε τον πάτερα του ως επικεφαλής του Οίκου της Ορλεάνης με το όνομα Ερρίκος ΣΤ΄.
Η Φραγκίσκη απεβίωσε στις 25 Φεβρουαρίου 1953 στο Παρίσι και τάφηκε δίπλα στον Χριστόφορο, στο Βασιλικό Κοιμητήριο του Τατοΐου.
Βιβλιογραφία
Κατηγορία:Πριγκίπισσες της Ελλάδας και της Δανίας Φ Κατηγορία:Οίκος της Ορλεάνης Κατηγορία:Ελληνική Βασιλική Δυναστεία Κατηγορία:Έλληνες ευγενείς Κατηγορία:Γαλλική τάξη ευγενών Κατηγορία:Πριγκίπισσες της Δανίας Κατηγορία:Πριγκίπισσες της Γαλλίας
Αγία Άννα Εύβοιας
Η Αγία Άννα είναι χωριό και έδρα ομώνυμης τοπικής κοινότητας, της δημοτικής ενότητας (τέως δήμου) Νηλέως, του δήμου Μαντουδίου - Λίμνης - Αγίας Άννας, της περιφερειακής ενότητας (τέως νομού) Ευβοίας, στην περιφέρεια Στερεάς Ελλάδας, σύμφωνα με το πρόγραμμα Καλλικράτης. Πρίν το σχέδιο Καποδίστριας και το πρόγραμμα Καλλικράτης,ανήκε στην επαρχία Χαλκίδος του Νομού Ευβοίας, στο γεωγραφικό διαμέρισμα Στερεάς Ελλάδας.
Γεωγραφία
thumb|Βορειοανατολική άποψη του χωριού Η Αγία Άννα είναι χωριό στο βορειοανατολικό τμήμα της Εύβοιας. Βρίσκεται στις ανατολικές απολήξεις του όρους Ξηρού, σε θέση που δεσπόζει στο Αιγαίο Πέλαγος, στο εσωτερικό του όρμου του Αγίου Βασιλείου και σε μέσο σταθμικό υψόμετρο 280. Απέχει περίπου 69 χλμ. ΒΑ. της Χαλκίδας.
Τοπική κοινότητα
Η τοπική κοινότητα Αγίας Άννας είναι χαρακτηρισμένη ως αγροτικός πεδινός οικισμός, με έκταση 27,052 χμ² (2011). Περιλαμβάνει και τους οικισμούς Αγκάλη και Παλαιόβρυση. Η Αγία Άννα απέχει από την Χαλκίδα 73 χιλιόμετρα και από την Αθήνα 150 χιλιόμετρα περίπου.
Πληθυσμός
(σε παρένθεση ο πληθυσμός της τοπικής κοινότητας)
Διοικητικές μεταβολές μέχρι τον «Καλλικράτη»
Η Αγία Άννα καταγράφεται επίσημα ως οικισμός από το 1835, όμως η ίδρυσή της ανάγεται στο 1770, περίπου. Το 1912 ορίστηκε έδρα της ομώνυμης κοινότητας. Με το ΦΕΚ 244Α - 04/12/1997 αποσπάστηκε από την κοινότητα Αγίας Άννης και ορίστηκε έδρα του δήμου Νηλέως. Με το ΦΕΚ 87Α - 07/06/2010 αποσπάστηκε από τον δήμο Νηλέως και προσαρτήθηκε στον δήμο Μαντουδίου - Λίμνης - Αγίας Άννας.
Ιστορικά στοιχεία
μικρογραφία|Αναπαράσταση εορταστικών εκδηλώσεων στην Αγία Άννα, 1887 Σύμφωνα με έρευνες αρχαιολόγων και, από διάφορα ευρήματα, φαίνεται πως στην περιοχή υπήρχαν οικισμοί από την παλαιολιθική ακόμα περίοδο. Πολλά οικήματα έχουν βρεθεί και στην χερσόνησο του Αγίου Βασιλείου στην Αγκάλη που παραπέμπουν σε οχυρωμένη θέση. Κατά την περίοδο της Τουρκοκρατίας η Αγία Άννα όπως και τα άλλα χωριά της βόρειας Εύβοιας, παρότι δεν είχε ιδιαίτερα προβλήματα με τους Τούρκους, δεχόταν συνεχείς επιθέσεις από πειρατές οι οποίοι λυμαίνονταν την περιοχή. Χαρακτηριστική είναι η ονομασία μικρού κόλπου στην Αγκάλη με την ονομασία «Σαρακήνικο». Επίσης γνωστή είναι και η ιστορία της Μπολοβίναινας, η οποία έπεσε από βράχο στον Αράπη, όπως ονομάζεται το ποτάμι Νηλέας, μεταξύ Αγίας Άννας και Αμέλαντες, για να μην πέσει στα χέρια στο απόσπασμα των Τούρκων που κυνηγούσε Αγιαννιώτες που ήταν κρυμμένοι σε μια σπηλιά στο ποτάμι. Αργότερα, στο τέλος του 18ου αιώνα, όταν η διοίκηση της βόρειας Εύβοιας πέρασε στη δικαιοδοσία του Αλή Πασά, άρχισε να αναπτύσσεται εμπορική δραστηριότητα από θαλάσσης με τις Βόρειες Σποράδες και τον Βόλο. Μετά την απελευθέρωση από τους Τούρκους, η Αγία Άννα συνέχισε να είναι σημαντικό κέντρο της ευρύτερης περιοχής και γνώρισε μεγάλη ανάπτυξη.
Διατελέσαντες πρόεδροι της Κοινότητας Αγίας Άννας
Η Κοινότητα Αγίας Άννης συστάθηκε στις 31 Αυγούστου 1912 με την απόσπαση του οικισμού Αγία Άννα από το δήμο Νηλέως και τον ορισμό του ως έδρα της κοινότητας. Η Κοινότητα λειτούργησε ως το 1997, οπότε καταργήθηκε.
Οικονομία
Οι κάτοικοι της Αγίας Αννας ασχολούνται με τη γεωργία, κτηνοτροφία, δασοκομία και μικρό εμπόριο. Σημαντικό ποσοστό από τις γυναίκες του χωριού γνωρίζουν καλά τον χειρισμό των παραδοσιακών συσκευών, όπως αργαλειού, ανέμης, λανάρας και τόσων άλλων εργαλείων κατασκευής παραδοσιακού ρουχισμού. Τα τελευταία χρόνια λόγω και της αυξανόμενης τουριστικής ανάπτυξης της περιοχής υπάρχει ροπή προς άλλες μορφές απασχόλησης. Ο πληθυσμός του οικισμού έχει σημειώσει πτωτική πορεία κατά τις τελευταίες δεκαετίες λόγω της έλλειψης εργασίας, μετά και από την υποβάθμιση των ορυχείων λευκολίθου της ευρύτερης περιοχής.
Γιορτές
Η Αγία Άννα είναι γνωστή για το παραδοσιακό καρναβάλι της που γίνεται την Καθαρά Δευτέρα. Οι κάτοικοι ετοιμάζουν άρματα και φορεσιές που έχουν ως σύμβολο τον φαλλό και τραγουδούν σατιρικά τραγούδια βωμολοχικού περιεχομένου.
Στις 25 Ιουλίου γιορτάζεται η Κοίμηση της Αγίας Άννας. Την Παραμονή το απόγευμα γίνεται δοξολογία στον παλαιό Βυζαντινό Ιερό Ναό της Αγία Άννας, όπου συρρέει πλήθος πιστών, και τιμητών της χάρης της. Ο μητροπολίτης Ευβοίας και ιερείς ψάλλουν τη δέηση προς την Αγία και ακολουθεί η περιφορά της θαυματουργής εικόνας της Αγίας, στους κεντρικούς δρόμους του χωριού. Το βράδυ γίνεται μεγάλο πανηγύρι με παραδοσιακή μουσική.
Πυρκαγιές-Πλημμύρες
Η Αγία Άννα, όπως και όλη η Β. Εύβοια, υπέστη ανυπολόγιστες καταστροφές από τις πυρκαγιές του Αυγούστου 2021. Η φωτιά έφτασε μέχρι την παραλία Αγκάλης, ενώ κάηκε περίπου το 80% της συνολικής έκτασης του δήμου Αγίας Άννας-Λίμνης-Μαντουδίου και το 99% των ελαιοδέντρων. Η ντόπια οικονομική δραστηριότητα ανεστάλη πλήρως, ιδιαίτερα η παραγωγή ελαιόλαδου, η ρητίνευση κωνοφόρων, η αμπελοκαλλιέργεια και η μελισσοκομία, με άγνωστο τον χρόνο επανάκαμψης. Ως φυσικό επακόλουθο από την ανύπαρκτη συγκράτηση υδάτων, λόγω των πυρκαγιών, ήταν οι πλημμύρες από το βαρομετρικό χαμηλό «Αθηνά», τον Οκτώβριο του 2021, που ήρθαν να συμπληρώσουν την καταστροφή.
Ρουθ Πάτρικ
Η Ρουθ Μύρτλ Πάτρικ (26 Νοεμβρίου 1907 - 23 Σεπτεμβρίου 2013) ήταν Αμερικανή βοτανολόγος και λιμνολόγος που ειδικευόταν στα διάτομα και την οικολογία του γλυκού νερού.Έγραψε περισσότερα από 200 επιστημονικά κείμενα, ανέπτυξε τρόπους για τη μέτρηση της υγείας των οικοσυστημάτων γλυκού νερού και ίδρυσε πολυάριθμες ερευνητικές εγκαταστάσεις.
Πρώτα χρόνια και εκπαίδευση
Η Ρουθ Πάτρικ ήταν κόρη του Φράνκ Πάτρικ, ενός τραπεζίτη και δικηγόρου. Ο Φρανκ είχε ένα πτυχίο στην βοτανική από το Πανεπιστήμιο Κορνέλ στην Ιθάκη της Νέας Υόρκης και ασχολούταν ερασιτεχνικά με την επιστήμη. Συχνά έπαιρνε τη Ρούθ και την αδερφή της τα απoγεύματα της Κυριακής για να συλλέξει δείγματα, ιδιαίτερα διατόμων, από ρέματα. Αυτό πυροδότησε ένα δια βίου ενδιαφέρον για τα διάτομα και την οικολογία. Η Ρουθ Πάτρικ θυμάται ότι «συνέλεξε τα πάντα: σκουλήκια, μανιτάρια, φυτά, βράχους. ''Θυμάμαι την αίσθηση που είχα όταν ο πατέρας μου κυλούσε το πάνω μέρος του μεγάλου γραφείου του στη βιβλιοθήκη και άνοιγε το μικροσκόπιο ... ήταν απίστευτο, το να κοιτάς μέσα από ένα παράθυρο σε όλο τον άλλο κόσμο. "'' Η Ρούθ πήγαινε σχολείο στο Σάνσετ Χίλλ στο Κάνσας Σίτι, Μιζούρι, απ' όπου αποφοίτησε το 1925. Η μητέρα της Ρούθ επέμενε να πάει στο Coker College, ένα  σχολείο γυναικών στο Χάρτσβιλ της Νότιας Καρολίνας, αλλά ο πατέρας της κανόνισε να παρακολουθήσει καλοκαιρινά μαθήματα, λόγω του φόβου ότι το Coker δεν θα παρείχε ικανοποιητική εκπαίδευση στις επιστήμες. Όταν αποφοίτησε το 1929,  εγγράφηκε στο Πανεπιστήμιο της Βιρτζίνια, παίρνοντας ένα μεταπτυχιακό το 1931, και έπειτα ένα διδακτορικό το 1934.
Καριέρα
Η έρευνα της Ρουθ Πάτρικ στα απολιθωμένα διάτομα έδειξε ότι ο Μεγάλος Καταθλιπτικός Βάλτος ανάμεσα από τη Βιρτζίνια και τη Βόρεια Καρολίνα ήταν κάποτε ένα δάσος, το οποίο είχε πλημμυρίσει από θαλασσινό νερό. Παρόμοια έρευνα απέδειξε ότι η Μεγάλη Αλμυρή Λίμνη δεν ήταν πάντα μια αλατούχα λίμνη. Κατά τη διάρκεια της Μεγάλης Κατάθλιψης, εθελοντικά εργάστηκε ως επιμελήτρια μικροσκοπίας για την Ακαδημία Επιστημών της Φύσης, όπου εργάστηκε χωρίς αμοιβή για οκτώ χρόνια. Μισθοδοτήθηκε το 1945. Το 1947, ίδρυσε και έγινε πρόεδρος του Τμήματος Λιμνολογίας της ακαδημίας. Συνέχισε να εργάζεται εκεί για πολλά χρόνια και θεωρήθηκε μια ταλαντούχα και εξαιρετική επιστημονική διαχειρίστρια, πέρα από τις άλλες επιστημονικές συνεισφορές της. Το 1967, ίδρυσε το Stroud Water Research Center σε συνεργασία με τον Γ. Μ. Ντίξον Στράουντ και τη σύζυγό του Τζόαν Μίλικεν Στράουντ. Αυτή η εγκατάσταση βρισκόταν στην ιδιοκτησία του Στράουντ δίπλα στο White Clay Creek στο Άβοντεϊλ της Πενσυλβανίας.
Το 1945 εφηύρε το διάμετρο, μια συσκευή για τη λήψη καλύτερων δειγμάτων για τη μελέτη της ποικιλομορφίας στην οικολογία του νερού. Η Πάτρικ ήταν πρωτοπόρος στη χρήση της βιοποικιλότητας για τον καθορισμό της συνολικής υγείας ενός σώματος νερού. Η δουλειά της με ακαδημαϊκούς και σημαντικούς πυλώνες της βιομηχανίας, όπως η ΝτουΠόντ, ενίσχυσε την κατανόηση των ρύπων και την επίδρασή τους στα ποτάμια, τις λίμνες και τις πηγές πόσιμου νερού. Η Δρ Πάτρικ ήταν μια ακούραστη υποστηρίκτρια του καθαρού νερού, συμπεριλαμβανομένης της βοήθειας στην ανάπτυξη των κατευθυντήριων γραμμών για το νόμο των ΗΠΑ για το καθαρό νερό του Κογκρέσου. Ο Πρόεδρος Λύντον Μ. Τζόνσον ζήτησε τις γνώσεις της σχετικά με τη ρύπανση των υδάτων και ο Πρόεδρος Ρόναλντ Ρήγκαν ζήτησε τη συμβολή της στην όξινη βροχή.
Βραβεία και Τιμές
Το Κέντρο Ρούθ Πάτρικ Εκπαίδευσης Φυσικής στο Άικεν της Νότιας Καρολίνας πήρε το όνομά του από αυτή. Ο Σύνδεσμος για τις Επιστήμες της Λιμνολογίας και της Ωκεανογραφίας απένειμε ένα Βραβείο Ρούθ Πάτρικ "για να τιμήσει την εξαιρετική έρευνα από μια επιστήμονα για την εφαρμογή βασικών αρχών της υδρόβιας επιστήμης στον εντοπισμό, την ανάλυση ή / και τη λύση σημαντικών περιβαλλοντικών προβλημάτων." Αυτή η βοτανολόγος συμβολίζεται με τη συντομογραφία του συντάκτη   R.M.Patrick    όταν αναφέρει ένα βοτανικό όνομα.
Στις 17 Νοεμβρίου 2007, πραγματοποιήθηκε ένα γκαλά προς τιμήν της. Τα επερχόμενα 100α γενέθλια της Πάτρικ έγιναν στην Ακαδημία Επιστημών της Φύσης στη Φιλαδέλφεια. Στους αξιοσημείωτους επισκέπτες περιλαμβάνονταν ο Κυβερνήτης της Πενσυλβανίας Έντ Ρέντελλ.
Η Δρ Πάτρικ έλαβε περισσότερα από 25 τιμητικά πτυχία. Το 2009, η Πάτρικ εντάχθηκε στην Εθνική Αίθουσα της Φήμης των Γυναικών.
Προσωπική ζωή
Η Πάτρικ παντρεύτηκε δύο φορές. Διατήρησε το πατρικό της όνομα όταν έγραφε επιστημονικά κείμενα, κατόπιν αιτήματος του πατέρα της. Οι σύζυγοί της ήταν ο Τσάρλς Χόντζ IV και ο Λιούις Χ. Βαν Ντούσεν Jr. Με τον Τσάρλς Χόντζ IV είχε έναν γιο. Ο Τσάρλς ήταν εντομολόγος και άμεσος απόγονος του Μπέντζαμιν Φράνκλιν.
Η Πάτρικ πέθανε σε γηροκομείο το 2013. Ήταν 105 ετών. Ως αφιέρωμα στον πατέρα της και την παιδική της ηλικία στο Κάνσας Σίτι, Μιζούρι, η Δρ. Πάτρικ άφησε το μεγαλύτερο μέρος της βιβλιοθήκης της στη βιβλιοθήκη Linda Hall μετά τον θάνατό της. Αυτά τα βιβλία επικεντρώνονται στην μικροσκοπία και σε μικροσκοπικές παρατηρήσεις.
Εξωτερικοί σύνδεσμοι
Κατηγορία:Αμερικανοί βοτανολόγοι
Σάβια Ορφανίδου
Η Σάβια Ορφανίδου (Λευκωσία, 18 Αυγούστου 1979) είναι Ελληνοκύπρια πολιτικός. Από το 2019 είναι βουλευτής στην Εκλογική Περιφέρεια Λευκωσίας εκλεγμένη με τον Δημοκρατικό Συναγερμό.
Βιογραφικά στοιχεία
Σπούδασε οικονομικά και πολιτικές επιστήμες (BSc Economics and Politics) στο Πανεπιστήμιο του Γουόρικ. Συνέχισε με μεταπτυχιακές σπουδές στη διεθνή πολιτική οικονομία (MA in International Political Economy) με ειδίκευση σε θέματα Ευρωπαϊκής Ένωσης στο ίδιο πανεπιστήμιο. Είναι οικονομολόγος.
Τον Δεκέμβριο του 2006 ξεκίνησε να εργάζεται ως οικονομικός λειτουργός στο Υπουργείο Οικονομικών. Ασχολήθηκε με θέματα μνημονίου, μεταρρύθμισης και ανάκαμψης της κυπριακής οικονομίας. Toν Ιανουάριο του 2017 αποσπάστηκε στην Ευρωπαϊκή Τράπεζα Επενδύσεων. Η επιλογή της για την πλήρωση της θέσης προκάλεσε αντιδράσεις στο πολιτικό σκηνικό, καθώς και την παρέμβαση του Γενικού Ελεγκτή, Οδυσσέα Μιχαηλίδη, ο οποίος ζήτησε πειθαρχική έρευνα. Της απόσπασης υπεραμύνθηκε ο τότε Υπουργός Οικονομικών, Χάρης Γεωργιάδης, υποστηρίζοντας ότι ήταν ήδη υπεύθυνη Γραφείου της Κύπρου στην Ευρωπαϊκή Τράπεζα Επενδύσεων και ότι της έγινε πρόταση από την ίδια την Ευρωπαϊκή Τράπεζα να αποσπαστεί στην έδρα της για δύο χρόνια, εργαζόμενη για την περαιτέρω διεύρυνση των χρηματοδοτικών προγραμμάτων στην Κύπρο. Τον Φεβρουάριο του 2018 επέστρεψε στην Κύπρο με τον τερματισμό της απόσπασης της για να αναλάβει ξανά τα καθήκοντα της στο Υπουργείο Οικονομικών την 1η Μαρτίου 2018.
Πολιτική σταδιοδρομία
Την περίοδο 2003-2005 διετέλεσε μέλος της Επαρχιακής Γραμματείας της Νεολαίας του Δημοκρατικού Συναγερμού (ΝΕΔΗΣΥ) Λευκωσίας και Επαρχιακή Γραμματέας της Μαθητικής Κίνησης Λευκωσίας. Από το 2005 έως το 2007 ήταν Γραμματέας Τύπου και Προβολής στο Εκτελεστικό Συμβούλιο της ΝΕΔΗΣΥ. Την περίοδο 2007-2009 ήταν Γραμματέας Δημοσίων Σχέσεων και Προβολής του Πολιτικού Γραφείου της ΝΕΔΗΣΥ.
Ακολούθως, διετέλεσε Γραμματέας Τύπου και Επικοινωνίας της Οργάνωσης Νέων Επιστημόνων (ΟΝΕ) του ΔΗΣΥ (2009-2011). Την ίδια περίοδο ήταν Συντονίστρια του Τομέα Επικοινωνίας, ΜΜΕ και Δημοσίων Σχέσεων στη Διεύθυνση Επικοινωνίας του ΔΗΣΥ.
Από τον Νοέμβριο του 2010 έως τον Φεβρουάριο του 2012 ήταν Αναπληρώτρια Γραμματέας Πολιτικού Σχεδιασμού του ΔΗΣΥ.